Virtuele padwedloop vir vroue bou op wegholsukses(Foto: Fitsum Admasu/Unsplash) Die Spar Women’s Virtual Challenge keer vir die derde jaar terug na die jaarlikse padwedloopkalender en hoop om sodoende ’n simbool te wees van die feniks wat herrys uit die as van die Covid-19-pandemie. Die 2022-baan van die gewilde virtuele byeenkoms is vroeër in Mei in Kaapstad bekendgestel, waar daar hulde gebring is aan Suid-Afrika se voorste vrouehardlopers. Die atlete sal ook weer meeding om die gesogte Spar Grand Prix-reeks se titel oor ses wedrenne wat in vyf verskillende provinsies sal plaasvind. In die Spar Women’s Virtual Challenge se geval, sal die padwedloop voortbou op die wegholsukses van verlede jaar se wedren waar vroue dit weer die mooiste wedren gemaak het deur van alle uithoeke van die land, en selfs oorsee, deel te neem. As virtuele geleentheid is daar geen geografiese grense vir die wedloop nie en deelnemers kan self besluit oor die roete, asook die pas waarteen hulle die wedloop gaan aanpak. Drawwers en stappers kan dit alleen doen of saam met vriende, familie of ’n hele gemeenskap aanpak. Vanjaar se tema vir die padwedloop is die hutsmerk #IRise en die organiseerders glo dit is ’n viering van hoe Suid-Afrikaanse vroue hulle uitdagings oorwin. Die Spar Women’s Virtual Challenge moedig alle deelnemers aan om hulle krag in te span, die #IRise-filosfie hulle eie te maak en deel te word van ’n gemeenskap wat saamwerk om sodoende bo enige uitdagings uit te styg. “Vir die veiligheid van ons deelnemers, gegrond op die wisselende Covid-19-regulasies en die ongekende tye waarin ons ons bevind, het ons vanjaar weer ’n virtuele padwedloop,” het Charlene Subbarayan, Spar se groepborgskap-en-geleenthedebestuurder, gesê. “Dit beteken egter nie ons gaan enigsins inboet op pret nie. Kry jou vriende bymekaar, werk ’n roete in jou plaaslike gemeenskap uit en deel al die pret deur jou foto’s met die hutsmerke #IRise #YourRaceYourPace te deel.” Aanlyn inskrywings vir die Spar Women’s Virtual Challenge het reeds geopen. Vroue van oor die land kan Saterdag 3 September, enige tyd tussen 06:00 en 18:00, aan die virtuele padwedloop deelneem of hulle nou besluit om te stap, draf of te hardloop. Die Spar Women’s Virtual Challenge is meer as ’n wedloop, dit is ’n viering van vrouekameraadskap en ’n sosiale ooreenkoms wat daarop gemik is om die lewe van ons medemens te verbeter. Elke jaar neem die Virtual Challenge ’n liefdadigheidsaak aan wat ’n breër samelewingskwessie takel. Deur in te skryf vir vanjaar se virtuele wedloop, sal deelnemers ’n betekenisvolle bydrae tot die lewe van jong meisies maak. Vir elke inskrywing sal Spar se Petals-projek ’n pak sanitêre doekies skenk om ’n meisie in die skool te hou. Dié projek pleit vir ’n skaamtevrye opvoeding vir alle jong vroue, en deur hulle bydraes sal deelnemers hierdie meisies help om bo hulle uitdagings uit te styg. Warrior Ric, Spar se ambassadeur teen geslagsgeweld, Thandy Matlaila, Spar Grand Prix-reeks-ambassadeur, Shireen Noble, ASA-adjunkpresident, Sean Komlosy, Spar Laeveld-borgskapbestuurder, en Elana Afrika-Bredenkamp, programdirekteur in ‘n gesprek tydens die Spar Women’s Challenge se bekendstelling in Mei in Kaapstad. (Foto: Reg Caldecott/Gallo Images/Verskaf) “Die Spar Women’s Virtual Challenge het verby die grense van renbane of geografiese gebiede gegroei. Dit is ’n beweging wat die veerkragtigheid van vroue oor die wydte en breedte van die land vier. Dit was aanskoulik om te sien hoe vroue uit verskillende vlakke van die samelewing die strate en drafroetes in Suid-Afrika betree, en dit het ons met geweldige trots gevul. Spar sien uit na die duisende plasings op sosialemediaplatforms om vanjaar se wedloop te vier,” het Mike Prentice, Spar se groepbemarkingsbestuurder, gesê. Die virtuele uitdaging spog ook met ’n toegewyde groep handelsmerkambassadeurs wat help om die #IRise-boodskap te versprei en die sake wat die wedloop en sy borge ondersteun, te bevorder. Die lys bevat bekendes en ’n paar nuwe ambassadeurs wat gretig is om Suid-Afrika oor die jongste uitdaging opgewonde te maak. Toegang tot die Spar Women’s Virtual Challenge is R120,00 en as deel van die inskrywingsfooi sal elke deelnemer ’n uitdagingspak ontvang. Die pakkie sluit ’n amptelike T-hemp, toegang tot die My Virtual Challenge– digitale tydskrif, ’n gesigsokkie (buff) en medalje in. Vanjaar is daar selfs meer maniere om aanlyn deel te neem aan die pret. Deelnemers kan die amptelike webwerf by www.sparvirtualchallenge.co.za besoek om hulle wedrennommer en eindstreepsertifikaat te skep vir die perfekte selfie voor en ná die wedren. Gebruik #IRise en #SPARVirtualChallenge wanneer jy jou foto’s aanlyn plaas om by die uitdagingsgemeenskap aan te sluit. Vir meer inligting en om vas te stel hoe om in te skryf, besoek www.sparvirtualchallenge.co.za. Inskrywings is beperk tot 60 000 deelnemers, so skryf sommer vandag al in om teleurstelling te voorkom.